Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2022/C 246/08)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»Jasnières«

PDO-FR-A0393-AM01

Meddelelsesdato: 1.4.2022

BESKRIVELSE AF OG BEGRUNDELSE FOR DEN GODKENDTE ÆNDRING

1. Officiel geografisk kode

Kommunerne i det geografiske område og området i umiddelbar nærhed er blevet ajourført med den officielle geografiske kode.

Det geografiske områdes perimeter forbliver helt den samme.

Denne ændring berører punkt 6 og 9 i enhedsdokumentet.

2. Afgrænset parcelområde

Datoen den 15. december 2021 for den skriftlige høring er blevet tilføjet til listen over møderne i det kompetente nationale udvalg, der har godkendt det afgrænsede parcelområde.

Formålet med denne ændring er at tilføje tidspunktet for den kompetente nationale myndigheds godkendelse af en ændring af det afgrænsede parcelområde inden for det geografiske produktionsområde. Med parcelafgrænsningen inden for det geografiske produktionsområde er det muligt at udpege de parceller, der egner sig til produktion af vin med den pågældende beskyttede oprindelsesbetegnelse.

Enhedsdokumentet berøres ikke af disse ændringer.

3. Cirkulation mellem godkendte oplagshavere

Kapitel 1, afsnit IX, punkt 5, litra b), om datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

4. Henvisning til kontrolorganet

Affattelsen af henvisningen til kontrolinstansen er blevet ændret for at harmonisere den med andre produktspecifikationer. Denne ændring er alene redaktionel.

Enhedsdokumentet berøres ikke af denne ændring.

ENHEDSDOKUMENT

1. Produktets betegnelse

Jasnières

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

KORTFATTET TEKSTBESKRIVELSE

Vinene er stille hvidvine. De tørre vine har et naturligt alkoholindhold på mindst 10 % vol. Vine, der har et indhold af gæringsdygtigt sukker (glukose + fruktose) på over 12 g/l, har et naturligt alkoholindhold på mindst 12,5 % vol.

Efter emballering opfylder vinene følgende analysestandarder: De tørre vine har et indhold af gæringsdygtigt sukker (glukose + fruktose) på højst 8 g/l. Det totale syreindhold udtrykt i gram vinsyre pr. liter er højst 2 g/l mindre end indholdet af gæringsdygtigt sukker. Indholdet af flygtig syre er højst:

— 12,2 meq/l indtil den 31. december i året efter høståret

— 15,3 meq/l indtil den 31. december det følgende år.

Efter berigelse er vinenes totale alkoholindhold højst 12,5 % vol.

Det totale syreindhold og det totale svovldioxidindhold svarer til det, der er fastsat i EU-lovgivningen. De tørre vine har generelt frugtagtige og blomsteragtige aromaer, når de er unge. De bevarer friskheden i smagen. Deres potentiale kommer til udtryk, når de i takt med deres alder udvikler sødmefyldte noter af f.eks. honning eller visnede roser. Når de har et gæringsdygtigt sukkerindhold, er deres kompleksitet og lagringspotentiale generelt større.

Med alderen opnår de ofte yppigere noter af eksotiske frugter eller blødere noter af tørre frugter, der ikke sjældent ledsages af noter af ristede mandler eller kvæde.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

5. Vinfremstillingsmetoder

5.1. Væsentlige ønologiske fremgangsmåder

1. Væsentlig ønologisk fremgangsmåde

For vine med et gæringsdygtigt sukkerindhold (glukose + fruktose) på over 12 g/l er enhver form for berigelse forbudt. Efter berigelse er vinenes totale alkoholindhold højst 12,5 % vol. Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske landbrugs- og fiskerilov (»code rural et de la pêche maritime«).

2. Dyrkningspraksis

a) Beplantningstæthed Vinstokkene står med en tæthed på mindst 5 500 stokke pr. hektar og med en afstand mellem rækkerne på højst 1,80 m. Afstanden mellem vinstokkene i samme række er højst 1 m.

b) Beskæringsregler Vinstokkene beskæres med grene, der hver har højst 3 skud. Der må højst være 13 skud pr. stok.

5.2. Maksimale udbytter

1. 63 hektoliter pr. hektar.

6. Afgrænset geografisk område

Druehøsten, vinfremstillingen og forarbejdningen og lagringen af vinene finder sted i følgende kommuner i departementet Sarthe (liste opstillet i henhold til den officielle geografiske kode fra 2021): Lhomme og Loir en Vallée (med hensyn til området i den delegerede kommune Ruillé-sur-Loir).

7. Druesorter

Chenin B

8. Tilknytning til det geografiske område

Beskrivelse af de naturgivne faktorer, der bidrager til tilknytningen

Det geografiske område for den kontrollerede oprindelsesbetegnelse Jasnières ligger i hjertet af Loiredalen og udgøres af en meget stejl sydvendt skråning, der forbinder kommunerne Ruillé-sur-Loir og Lhomme og strækker sig over ca. 5 km langs dalens højre bred. »Jasnières« er navnet på en symbolsk lokalitet, som efterfølgende lagde navn til hele skråningen og de vine, der fremstilles der. Den ca. 300 m brede skråning gennemskæres af tre dale, der sætter stærkt præg på landskabet. De parceller, der er afgrænset til høst af druer, er beliggende i den stejleste del af denne skråning med stigninger i omegnen af 15 %, en højde over havet på 70-120 m og et areal på ca. 50 hektar. Med en sådan beliggenhed og den erosion, der blotlægger jordbunden, er der tale om fladgrundede, stenede jorde, der hurtigt opvarmes. De er primært dannet oven på formationer af tuf fra Turon og moræneler fra Senon. Stedvis kan de være dannet af detritisk materiale fra Eocæn eller indeholde bestanddele fra Loires flodterrasser.

Klimaet i det geografiske område er et moderat kystklima i krydsfeltet mellem kystklima og fastlandsklima. Loire har en varmeregulerende rolle. Det samme gælder dalene, der trækker den kolde luft væk fra skråningen. Der falder omkring 680 mm nedbør om året.

Beskrivelse af de menneskelige faktorer, der bidrager til tilknytningen

Ifølge mundtlige overleveringer udviklede vinområdet i Loiredalen sig med stiftelsen i Middelalderen af klostret Saint-Lézin i Marçon. Midt i denne dal fandt vinavlerne hurtigt frem til den særlige Jasnièresskråning, som var druesorten chenin B’s nordligste bastion i dens dyrkningsområde, og hvor de med denne drue kunne fremstille originale vine. De mange huler og gange, der var gravet ind i skrænterne og blev brugt til vinfremstilling, var en faktor, der befordrede vinfremstillingen og lagringen af vinene fra Jasnières. I det 16. århundrede nævnes hvidvinene fra Loire jævnligt. Således skriver Rabelais i sit værk »Pantagruel«, at kommunen La Chartre, der ligger i hjertet af Loiredalen ved foden af Jasnièresskråningen, myldrer med vinhandlere, mens Ronsard besynger vinene fra Loire, og Henrik IV på sin vej mellem La Flèche og Vendôme opdager Jasnièresvinene og forlanger dem serveret på sit kongeslot i Saint-Germain-en-Laye. Herefter og frem til slutningen af det 19. århundrede rejser hollandske mellemmænd op ad Loire og dennes bifloder for at indkøbe hvidvine fra Loir og Jasnières og fragter dem til de nordeuropæiske lande, som sætter særlig stor pris på de hvidvine, der fremstilles i Val de Loire på druesorten chenin B. Loirs betydning som transportvej for eksport af fødevarer og vin produceret i Sarthe takket være forbindelsen til Loire må i den forbindelse ikke undervurderes.

Jules Guyot oplyser i sit værk »Etude des vignobles de France« fra 1876 (undersøgelse af Frankrigs vindistrikter), at »klimaet i Sarthe hører til denne del af det tempererede område, hvor søde frugters finesse opnås til fulde, druerne er liflige, og de fremstillede vine er fremragende«. Det er i løbet af dette århundrede, at hvidvinene fra Jasnières styrker deres omdømme hos et bredere publikum, navnlig i kraft af årgangene 1837, 1870 og 1893, der gør størst indtryk. Curnonsky, der er en berømt madanmelder i begyndelsen af det 20. århundrede med tilnavnet »gastronomernes fyrste«, udtaler på daværende tidspunkt, at »Jasnières tre gange i hvert århundrede er den største af alle hvidvine i verden«.

I 1937 anerkendes den kontrollerede oprindelsesbetegnelse »Jasnières« som en af de allerførste i de forskellige vinkategorier.

I 2009 dækker vindyrkningsarealet for den kontrollerede oprindelsesbetegnelse »Jasnières« mere end 50 hektar, der dyrkes af ca. 25 producenter, hvis samlede produktion nærmer sig 2 500 hektoliter om året. De tørre vine har generelt frugtagtige og blomsteragtige aromaer, når de er unge.

De bevarer friskheden i smagen. Deres potentiale kommer til udtryk, når de i takt med deres alder udvikler sødmefyldte noter af f.eks. honning eller visnede roser.

Når de har et gæringsdygtigt sukkerindhold, er deres kompleksitet og lagringspotentiale generelt større. Med alderen opnår de ofte yppigere noter af eksotiske frugter eller blødere noter af tørre frugter, der ikke sjældent ledsages af noter af ristede mandler eller kvæde. Det geografiske område for »Jasnières«, der ligger på den klimatiske grænse for dyrkning af druesorten chenin B, som er den ædle, men også sene »Val de Loire«-sort, har en naturligt gunstig beliggenhed på denne direkte sydvendte skråning, der giver sig udslag i vinenes originalt aromatiske udtryk og bemærkelsesværdige balance.

Dette originale udtryk kræver optimal forvaltning af plantens livskraft og produktionspotentiale gennem en streng dyrkningspraksis og kort beskæring

I tråd med skik og brug omfatter det afgrænsede område, hvor druerne høstes, kun de parceller, hvis jordbund har en god vandoptagelses- og opvarmningsevne.

Indvirkningen på årgangen, som er særlig markant i vindistriktet, har gjort det muligt for producenterne gennem generationer at udnytte de forskellige modningsbetingelser for druerne. De høstede druer opnår således et større eller mindre sukkerindhold alt efter beliggenheden og de klimatiske betingelser for den pågældende årgang og giver forskellige typer vin. Når de klimatiske høstbetingelser er særligt gunstige, giver druehøsten — efter koncentration af druerne ved let tørring på roden eller den ædle råddenskabs anfægtelse — vine, der har et stort indhold af restsukker, og som derfor kan gemmes i årtier. I de store huler og lange gange, der er gravet ind i tuffen, kan vinene lagres på en sådan måde, at deres aromatiske egenskaber kommer til udtryk. Denne produktionsetape er fastlagt i produktspecifikationen som obligatorisk.

Vinene fra Jasnières er blevet omtalt siden det 16. århundrede af konger og lærde og har siden anden halvdel af det 19. århundrede og frem til og med i dag været kendt og værdsat også af det brede publikum takket være sin særstilling i produktionen af de nordlige hvidvine fra Val de Loire.

9. Andre vigtige betingelser (emballering, mærkning, andre krav)

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Området i umiddelbar nærhed for vinfremstillingen og forarbejdningen og lagringen af vinene, omfatter følgende kommuner (liste opstillet i henhold til den officielle geografiske kode fra 2021):

Departementet Indre-et-Loire: Bueil-en-Touraine Épeigné-sur-Dême, Saint-Aubin-le-Dépeint, Saint-Christophe-sur-le-Nais, Saint-Paterne-Racan og Villebourg.

Departementet Loir-et-Cher: Montoire-sur-le-Loir.

Departementet Sarthe: Beaumont-sur-Dême, Chahaignes, La Chartre-sur-le-Loir, Chenu, Dissay-sous-Courcillon, Flée, Loir en Vallée (området i den delegerede kommune Poncé-sur-le-Loir), Marçon, Montval-sur-Loir, Nogent-sur-Loir, Saint-Germain-d’Arcé, Saint-Pierre-de-Chevillé og Vancé.

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

a) De skrifttegn, der på etiketterne benyttes til angivelse af alle de fakultative udtryk, hvis anvendelse i henhold til EU-reglerne kan reguleres af medlemsstaterne, må hverken i højden eller bredden være større end det dobbelte af størrelsen af de skrifttegn, der udgør navnet på den kontrollerede oprindelsesbetegnelse.

b) De skrifttegn, der benyttes til angivelse af den geografiske betegnelse »Val de Loire«, må hverken i højden eller bredden være større end to tredjedele af størrelsen af de skrifttegn, der udgør navnet på den kontrollerede oprindelsesbetegnelse.

c) Benævnelsen »sec« skal indgå i mærkningen af vine med et indhold af gæringsdygtigt sukker (glukose + fruktose) på ikke over 8 g/l.

d) På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at: — det drejer sig om en navngiven matrikelregistreret lokalitet — navnet fremgår af høstanmeldelsen.

Link til produktspecifikationen

http://info.agriculture.gouv.fr/gedei/site/bo-agri/document_administratif-e4328415-66c5-43e9-917a-85b9aca21caa.

(1) EUT L 9 af 11.1.2019, s. 2.